Марко Ганчев
Събирачи на сено

chitanka.info

Не ме оставиха

да вкуся от дъха на детството.

Наобиколиха ме за новини.

Какво друго можех да им кажа,

освен да посоча собствения им транзистор,

който шумеше на сливата

като тенекия пред буря.

Те събираха с греблата сено

и повтаряха еднообразно:

— Ще избият младежите,

ще избият младежите!

Обръщаха с вили сеното

и от другата му страна

намираха същите думи.

Готовите купни

сякаш бяха съставени

от пласт сено

и пласт еднообразни изречения.

Упрекнах ги,

че живеят с представи

от Балканската война

и че ако толкова им се жали,

трябва да пожалят не само младежите,

а и себе си,

и всички щурци и калинки

в това сено.

Те кимаха в знак,

че отдавна го знаят

и продължаваха да повтарят

на равни откоси:

— Ще избият младежите,

ще избият младежите…

1967

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.